এভাবেই দেখা হয়
এভাবেই এক একটি দিন 
চলন্ত ট্রেনের মতো ছুটে যায়;
ছেড়ে যায় পথপাশের বৃক্ষরাজির
গলায় জড়িয়ে থাকা আলোকলতা!







অনাগত সময়-অদেখাকে ছুঁতে 
এঁকেবেঁকে যায় এগিয়ে সম্মুখে,
পুড়তে আধাপোড়া অদ্ভুত 
কয়লার মতো আরও কিছু সাধারণ জীবন!




সবুজপাতাগুলো হয় দুশ্চিন্তার ধুলোয় ধূসরিত,  
মধুময় সম্পর্ক হয়ে যায় কালিমাময় অতীত; 
ঝরে পড়া পাতাগুলো পদপৃষ্ট হয়, 
মিশে যায় মাটিতে অথবা 
তলিয়ে যায় স্মৃতির অতল গহবরে!
দেখা হয়ে যায় কোনো না কোনো খানে 
যদি নাও হয় দেখা ক্ষণকালের পৃথিবীতে 
দেখা হয়ে যায় হয়তো বাতাসের ধূলিকণায়-
জলে-উদ্ভিদের কাণ্ডে-শিরা-উপশিরায়! 
দেখা হতে প্রকৃতির কিছু দলছুট মেঘ 
বাড়িয়ে দেয় সহযোগিতার হাত 
ভাসতে ভাসতে দৃষ্টিভ্রমে বাধাপ্রাপ্ত হয়ে 
উড়তে উড়তে ঝরে পড়ে বৃষ্টির ফোটায় 
এভাবেই না চাইলেও দেখা হয়ে যায় জলকণায় 
একদিন এভাবেই দেখা হয় মাটিতে 
হয়তো বাতাসের ধূলিকণায়-জলে- 
উদ্ভিদের কাণ্ডে-শিরা-উপশিরায় অথবা 
একটি সমুদ্রের শরীরে মিশে ভাসতে ভাসতে!

এভাবেই এক একটি দিন
চলন্ত ট্রেনের মতো ছুটে যায়;
ছেড়ে যায় পথপাশের বৃক্ষরাজির
গলায় জড়িয়ে থাকা আলোকলতা!